Regsaksie kan volg sou Zuma immuniteit kryPres. Jacob Zuma. Foto: Kopano Tlape/GCIS Die DA het Donderdag gedreig om die howe te nader indien Cyril Ramaphosa, president van die ANC, vir pres. Jacob Zuma immuniteit teen vervolging toestaan as deel van die onderhandelinge rondom sy uittrede. Dit kom te midde van berigte dat Ramaphosa aan die ANC-koukus in die parlement bevestig het dat vrywaring van vervolging nie deel vorm van die onderhandelings nie. Die DA meen egter dit is nie vergesog om te spekuleer dat immuniteit egter wel deel uitmaak van die onderhandelinge tussen Ramaphosa en Zuma nie. “Ons kan nie toelaat dat Zuma aanspreeklikheid vryspring nie aangesien hy sy eed verontagsaam het en die belange van sy vriende en familie bo die belange van die mense van Suid-Afrika geplaas het.” Die DA het gesê dit is onbegryplik dat immuniteit eers oorweeg kan word gegewe die vernietigende impak wat Zuma se presidentskap op die land gehad het. “Dit wys ook dat die ANC onder Ramaphosa presies dieselfde ANC is wat dit onder Zuma was.” Zuma word deur 783 aanklagte van korrupsie, bedrog, geldwassery en afpersing in die gesig gestaar. Die DA se aandrang dat Zuma nié immuniteit gegun moet word nie volg nadat Ramaphosa aangekondig het hy en Zuma het Dinsdagaand begin met gesprekke oor die oorgang en kwessies rakende sy posisie as president van die land. Dit het daartoe gelei dat Woensdag se vergadering van die ANC se nasionale uitvoerende komitee, waar daar oor Zuma se lot besluit sou word, uitgestel is. Ramaphosa het gesê daar sal verder gekommunikeer word oor Zuma se posisie as president sodra tersaaklike aangeleenthede afgehandel is. Hy het gesê hoewel die huidige toedrag van sake die uitstel van die staatsrede, wat Donderdagaand sou plaasvind, genoodsaak het, gaan die regering en die parlement se bedrywighede voort.